CELEX: 62019CN0146
Language: el
Date: 2019-02-21 00:00:00
Title: Υπόθεση C-146/19: Αίτηση προδικαστικής αποφάσεως την οποία υπέβαλε το Vrhovno sodišče Republike Slovenije στις 21 Φεβρουαρίου 2019 — SCT, d.d, κηρυχθείσα σε πτώχευση κατά Δημοκρατίας της Σλοβενίας

29.4.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/27
            
         
      Αίτηση προδικαστικής αποφάσεως την οποία υπέβαλε το Vrhovno sodišče Republike Slovenije στις 21 Φεβρουαρίου 2019 — SCT, d.d, κηρυχθείσα σε πτώχευση κατά Δημοκρατίας της Σλοβενίας
      (Υπόθεση C-146/19)
      (2019/C 148/25)
      Γλώσσα διαδικασίας: η σλοβενική
      
         Αιτούν δικαστήριο
      
      Vrhovno sodišče Republike Slovenije
      
         Διάδικοι στην υπόθεση της κύριας δίκης
      
      
         Αναιρεσείουσα: SCT, d.d, κηρυχθείσα σε πτώχευση
      
         Αναιρεσίβλητη: Δημοκρατία της Σλοβενίας
      
         Προδικαστικά ερωτήματα
      
      
                  1)
               
               
                  Έχει το άρθρο 90, παράγραφος 2, της οδηγίας περί ΦΠΑ, την έννοια ότι επιτρέπει παρέκκλιση από το δικαίωμα μείωσης της βάσης επιβολής του ΦΠΑ ακόμη και στην περίπτωση της οριστικής μη καταβολής, όταν αυτή η οριστική μη καταβολή είναι συνέπεια της παράλειψης του υποκείμενου στον φόρο να προβεί στις δέουσες ενέργειες, για παράδειγμα λόγω της παράλειψης, όπως στην παρούσα περίπτωση, του εν λόγω υποκείμενου στον φόρο να αναγγείλει την απαίτησή του στη διαδικασία πτώχευσης που κινήθηκε έναντι του οφειλέτη;
               
            
                  2)
               
               
                  Στην περίπτωση που είναι νόμιμη μια τέτοια παρέκκλιση από το δικαίωμα μείωσης της βάσης επιβολής του ΦΠΑ, υφίσταται δικαίωμα μείωσης της εν λόγω βάσης επιβολής λόγω μη καταβολής, όταν ο υποκείμενος στον φόρο αποδείξει ότι, ακόμη και αν είχε αναγγείλει τις απαιτήσεις του στη διαδικασία πτωχεύσεως, αυτές δεν θα είχαν ικανοποιηθεί ή αν αποδείξει ότι υφίσταντο εύλογοι λόγοι για την παράλειψη, εκ μέρους του, της αναγγελίας της απαίτησης;
               
            
                  3)
               
               
                  Έχει το άρθρο 90, παράγραφος 1, της οδηγίας περί ΦΠΑ άμεσο αποτέλεσμα ακόμη στην περίπτωση κατά την οποία ο νομοθέτης του κράτους μέλους υπερέβη το πλαίσιο της ρύθμισης με την οποία εισάγονται οι παρεκκλίσεις που καθορίζονται από την παράγραφο 2 του ίδιου άρθρου 90;